E L Ő T ER J E S Z T É S

**Körmend város Önkormányzata Képviselő-testületének**

**2017. november 30-i ülésére**

**Tárgy: Étkezési nyersanyagnormák és térítési díjak megállapítása**

*Tisztelt Képviselő-testület!*

Az önkormányzat feladata az étkeztetési feladatok ellátása a bölcsődében, óvodában és az iskolai tanulók esetében is, valamint a szociális területen is. Az élelmezési szolgáltatást a HUNGAST VITAL Kft végzi immáron az önkormányzat területén, mivel 2017-ben ezen cég a Versenyhivatal engedélyével megvásárolta a Sodexo Magyarország Szolgáltató Kft-t, s jogutódként biztosítja a szolgáltatást az intézményi étkeztetés terén a Sodexo Kft. szerződéses partnerei számára.

A szolgáltató 2018. évre vonatkozóan jelezte mind a nyersanyagnorma, mind a rezsi tekintetében az áremelési szándékát. Az élelmiszerek esetében az infláció mértéke az elmúlt 12 hónapban 3,1% volt, ugyanakkor a felhasználás arányában súlyozottan az áremelkedés 7,1% a szolgáltató szerint, míg a diákétkeztetés esetében 4,1%-os az áremelkedés. Az előzőek alapján az átlagos 4%-os emelés elfogadható, a térítési díjakról szóló rendelet-tervezet ezt tartalmazza.

A rezsi esetében a szolgáltató a minimálbér, illetve a szakmai bérminimum emelésére hivatkozva, - amely 2017. évben 17,60% volt számítása szerint – 9,48%-os emelést javasol. A rendelet-tervezetben átlagosan 7%-os emeléssel került a rezsi meghatározásra, tekintettel arra, hogy az önkormányzatnak kell a központi támogatáson felüli összeget finanszírozni.

A rendelet-tervezet 2.§-a tartalmazza a Körmend és Mikrotérsége Köznevelési Intézményfenntartó Társulás által fenntartott molnaszecsődi és egyházashollósi köznevelési intézmények (tagóvodák) díjait is, amely azonos a Körmenden működő óvodák díjaival. Ezen tagóvodák esetében az Atroplusz Kft szolgáltat. Az 1. számú melléklet tartalmazza a jelenlegi és a tervezett emelés utáni díjakat.

A szociális étkezés a társulás által fenntartott intézményben kerül ellátásra, azonban a központi támogatás és a térítési díjból származó bevételen túl a kiadásokat az önkormányzat finanszírozza, ami indokolja a szociális ebéd, illetve az egész napos ellátás térítési díjának meghatározását. A szociális ebéd esetében a napi nyersanyagnorma és a rezsi együttesen bruttó 800 Ft/adag, míg az egész napos ellátás – napi 3 alkalom - esetében a napi nyersanyagnorma és a rezsi együttesen bruttó 1.216Ft/adag. Mindkét esetben a 2017. évi összegek átlagosan 7%-al kerültek emelésre.

Kérem a Tisztelt Képviselő-testületet, hogy a rendelet-tervezetben meghatározott térítési díjakat vitassa meg és fogadja el, illetve a szociális ebéd és egész napos ellátás térítési díját határozza meg.

### Határozati javaslat

Körmend Város Önkormányzati Képviselő-testülete 2018. január 1.-étől kezdődően a szociális ebéd esetében 800Ft/adag, az egész napos ellátás – napi 3 alkalommal szolgáltatott étkezés – esetében 1.216Ft/adag összegben határozza meg az eladási árat.

**Felelős:** pénzügyi irodavezető a kiértesítésre.

**Határidő:** 2017. november 20.

Körmend, 2017. november 20.

**Bebes István**

**polgármester**

1. sz. melléklet

|  |  |  |  |  |
| --- | --- | --- | --- | --- |
| **Étkezési fajták** | **Nyersanyagnorma bruttó**  **Ft/adag** | **Eladási ár bruttó Ft/adag** | **Nyersanyagnorma bruttó**  **Ft/adag** | **Eladási ár bruttó Ft/adag** |
|  | **Jelenlegi** | | **2018. január 1.-től** | |
| **BÖLCSÖDE** |  |  |  |  |
| Reggeli+tízórai | 156 | 295 | 162 | 316 |
| Ebéd | 266 | 502 | 276 | 538 |
| Uzsonna | 98 | 187 | 102 | 199 |
| **Összesen** | **520** | **984** | **540** | **1053** |
| **ÓVODA** |  |  |  |  |
| 3x-i étkezés |  |  |  |  |
| Tízórai | 114 | 207 | 118 | 223 |
| Ebéd | 322 | 590 | 336 | 635 |
| Uzsonna | 102 | 187 | 106 | 200 |
| **Összesen** | **538** | **984** | **560** | **1058** |
|  |  |  |  |  |
| **ÁLTALÁNOS ISKOLA** |  |  |  |  |
| tízórai | 114 | 208 | 118 | 228 |
| ebéd | 326 | 598 | 340 | 656 |
| uzsonna | 102 | 208 | 106 | 208 |
| Összese 3x-i étkezés | **542** | **1014** | **564** | **1088** |
|  |  |  |  |  |
| **KÖZÉPISKOLA** |  |  |  |  |
| ebéd | **400** | **734** | **416** | **786** |

# KÖRMEND VÁROS ÖNKORMÁNYZATA KÉPVISELŐ-TESTÜLETÉNEK

**…/2017. (…./…) sz. önkormányzati rendelete**

***a gyermekintézmények étkezési térítési díjának megállapításáról szóló 33/2006. (XII. 31.) önkormányzati rendelet módosításáról***

*Körmend város Önkormányzata Képviselő-testülete az Alaptörvény 32. cikk (2) bekezdésében és gyermekek védelméről és gyámügyi igazgatásról szóló 1997. évi XXXI. törvény 151.§ (2f) bekezdésében, valamint a személyes gondoskodást nyújtó gyermekjóléti alapellátások térítési díjáról szóló 133/1997. (VII. 29.) Korm. rendeletben kapott felhatalmazás alapján eljárva a következőket rendeli el:*

1.§ Körmend város Önkormányzata Képviselő-testületének a gyermekintézmények étkezési térítési díjának megállapításáról szóló 33/2006. (XII. 31.) sz. önkormányzati rendelet- továbbiakban rendelet - 1.§-a helyébe a következő rendelkezés lép:

„1.§ A gyermekek napközbeni ellátásáért fizetendő térítési díjak intézménytípusonként az alábbiak szerint kerülnek meghatározásra a Körmend és Mikrotérsége Köznevelési Intézményfenntartó Társulás által fenntartott, valamint a Szombathelyi Tankerületi Központ által fenntartott, Körmend város közigazgatási területén működő köznevelési és gyermekjóléti közintézmények esetében:

*a.)* Bölcsőde  540,-Ft egy ellátottra

- reggeli + tízórai 162,-Ft

- ebéd 276,-Ft

- uzsonna 102,-Ft

b.) Óvoda 560,-Ft egy ellátottra

- tízórai 118,-Ft

- ebéd 336,-Ft

- uzsonna 106,.Ft

c.) Általános Iskola 564,-Ft egy ellátottra

- tízórai 118,-Ft

- ebéd 340,-Ft

- uzsonna 106,-Ft

f.) Középiskolai ebéd 416,-Ft egy ellátottra.”

2.§ A rendelet 2.§-a helyébe a következő rendelkezés lép:

„2.§ A gyermekek napközbeni ellátásáért fizetendő térítési díjak az alábbiak szerint kerülnek meghatározásra a Körmend és Mikrotérsége Köznevelési Intézményfenntartó Társulás által fenntartott molnaszecsődi és egyházashollósi köznevelési intézmények (tagóvodák) esetében:

Óvoda 560,-Ft egy ellátottra

- tízórai 118,-Ft

- ebéd 336,-Ft

- uzsonna 106,.Ft

3.§ Jelen rendelet 2018. január 1.-én lép hatályba.

Körmend, 2017. november 30.

|  |  |
| --- | --- |
| Bebes István sk.  polgármester | Dr. Stepics Anita sk.  jegyző |

Kihirdetve: